b'\n_START_ARTICLE_\nKo\xc5\xbeni ognojek\n_START_SECTION_\nEtiologija\n_START_PARAGRAPH_\nBakterije, ki povzro\xc4\x8dajo ognojke, so po navadi del normalne ko\xc5\xbene flore. Pogosti povzro\xc4\x8ditelji oku\xc5\xbebe na trupu, okon\xc4\x8dinah, pazduhi, glavi in vratu so Staphylococcus aureus in streptokoki. V zadnjem \xc4\x8dasu postaja pogostej\xc5\xa1i vzrok proti meticilinu odporen S. aureus (MRSA)._NEWLINE_Ognojki v obmo\xc4\x8dju presredka (npr. dimlje, vagina, zadnjici, okrog rektuma) vsebujejo bakterije, ki jih normalno najdemo v blatu._NEWLINE_Karbunkli in furunkli so posebne vrste ognojki, ki nastanejo v lasnih me\xc5\xa1i\xc4\x8dkih._NEWLINE_Ko\xc5\xbeni ognojki pogosteje nastajajo pri tistih ljudeh, pri katerih se bakterije preve\xc4\x8d razmno\xc5\xbeujejo, po po\xc5\xa1kodbah (predvsem, \xc4\x8de je v telesu prisoten nek tuj material), pri imunsko oslabljenih ali pri tistih z oslabljenim delovanjem srca in \xc5\xbeil..\n_START_SECTION_\nSimptomi in znaki\n_START_PARAGRAPH_\nKo\xc5\xbeni ognojki so bole\xc4\x8di, ob\xc4\x8dutljivi na dotik, trdi in v\xc4\x8dasih rde\xc4\x8dkasti. So razli\xc4\x8dno veliki, po navadi med 1 in 3\xc2\xa0cm, lahko pa so tudi veliko ve\xc4\x8dji. Najprej je oteklina \xc4\x8dvrsta, kasneje pa se zaradi ve\xc4\x8danja ognojka ko\xc5\xbea nad njim stanj\xc5\xa1a in takrat lahko \xc4\x8dutimo valovanje vsebine (flukuacija). Na tej to\xc4\x8dki se lahko ognojek sam od sebe odpre in vsebina se izto\xc4\x8di. Poleg omenjenega so lahko prisotni tudi celulitis, vnetje limfnih \xc5\xbeil (limfangitis), pove\xc4\x8dane regionalne bezgavke (limfadenitis), povi\xc5\xa1ana telesna temperatura (vro\xc4\x8dina) in povi\xc5\xa1ano \xc5\xa1tevilo levkocitov v krvi (levkocitoza)._NEWLINE_V veliko primerih nastane ko\xc5\xbeni abces oziroma ognojek v predelu trtice oziroma natan\xc4\x8dneje med obema ritnicama. To je za \xc4\x8dloveka zelo mote\xc4\x8de, saj ga ovira pri sedenju.\n_START_SECTION_\nDiagnoza\n_START_PARAGRAPH_\nDiagnoza je po navadi o\xc4\x8ditna \xc5\xbee s pregledom. Barvanje vzorcev tkiva po Gramu in izolacija povzro\xc4\x8ditelja na kulturah se priporo\xc4\x8da predvsem z namenom odkriti MRSO._NEWLINE_Stanja, ki spominjajo na ko\xc5\xbeni ognojek so hidradenitis suppurativa, in po\xc4\x8dena epidermalna cista. Epidermalna cista se sicer redko oku\xc5\xbei, \xc4\x8de pa po\xc4\x8di, se v ko\xc5\xbeo sprosti keratin, ki povzro\xc4\x8di vnetje, ki je na pogled v\xc4\x8dasih zelo podobno oku\xc5\xbebi. V teh po\xc4\x8denih cistah s kulturami redko doka\xc5\xbeemo bakterije. Ognojki v podro\xc4\x8dju presredka so lahko nujno stanje, \xc4\x8de je njihov vzrok globlje le\xc5\xbee\xc4\x8di ognojek v bli\xc5\xbeini rektuma ali \xc4\x8de je pri\xc5\xa1lo do nastanka nenormalnega kanala (fistule) pri Crohnovi bolezni. Ti dve zadnji stanji po navadi prepoznamo na podlagi podatkov o preteklih boleznih in s pomo\xc4\x8djo rektalnega pregleda.\n_START_SECTION_\nZdravljenje\n_START_PARAGRAPH_\nNekateri manj\xc5\xa1i ognojki se pozdravijo sami od sebe; se odprejo in njihova vsebina se izlije ven. Topli obkladki pospe\xc5\xa1ijo ta proces. Kirur\xc5\xa1ka zareza (incizija) in odvajanje vsebine ognojka (drena\xc5\xbea) je potrebna, kadar ognojek zelo boli, je ob\xc4\x8dutljiv in je oteklina velika. Kirur\xc5\xa1ka oskrba se izvaja pod lokalno anastezijo, \xc4\x8de pa so bole\xc4\x8dine zelo hude, pa lahko tudi pod splo\xc5\xa1no anastezijo._NEWLINE_Antibiotiki so po navadi nepotrebni, razen, \xc4\x8de ima bolnik znake sistemske oku\xc5\xbebe, celulitis, ve\xc4\x8d ognojkov, je ognojek na obrazu ali \xc4\x8de je bolnik imunsko oslabljen. V teh primerih se zdravi najprej izkustveno (empiri\xc4\x8dno) z antibiotiki, ki delujejo tudi proti MRSI. Nadaljnjo zdravljenje pa je potem odvisno od rezultatov mikrobiolo\xc5\xa1kih preiskav, kjer s pomo\xc4\x8djo gojenja kultur doka\xc5\xbeejo povzro\xc4\x8ditelja in ob\xc4\x8dutljivost na antibiotike._NEWLINE_Operacija ko\xc5\xbenega abcesa oziroma ognojka ponavadi traja od 20 minut pa do 40 minut. Pred operacijo je potrebno del okoli ognojka o\xc4\x8distiti in razku\xc5\xbeiti. Kirurg najve\xc4\x8dkrat najprej sku\xc5\xa1a odstraniti gnoj ro\xc4\x8dno, \xc5\xa1ele nato zare\xc5\xbee. Ko se zare\xc5\xbee s skalpelom po ko\xc5\xbenemu abcesu, prite\xc5\xbee ven obilo zelenega gnoja. Po kon\xc4\x8dani operaciji se \xc5\xa1e pribli\xc5\xbeno 2 dni \xc4\x8duti bole\xc4\x8dine, a manj\xc5\xa1e kot pred operacijo. Normalno bole\xc4\x8dine izginejo po 1 dnevu. Po operaciji kirurg pomaga z jodovim obkladkom.'